Den sidst løsladte AaB-fan blev i nat sendt hjem til Nordjylland med en sigtelse for vold mod politiet. - Ialt blev der tilbageholdt og anholdt 44 personer i forbindelse med pokalfinalen. Med undtagelse af den fan, der er sigtet for vold mod politiet, blev alle sendt hjem i bus, som fik politieskorte til de var på rette kurs, sigerSøren Strægaard, vagtchef ved Syd- og Sønderjyllands Politi, torsdag morgen. Pokalfinalen i fodbold mellem AaB og Sønderjyske blev afbrudt kort inden, der var spillet en halv time af kampens dommer Jørgen Daugbjerg Burchardt fra Varde. Det skete, da en gruppe AaB-fans stod tæt sammen, som fangrupper havde for vane i tiden før coronapausen. Flere irettesættelser fra stadionspeakeren havde ingen effekt, hvorfor finalen var afbrudt i et lille kvarter. Politiet roser Sønderjyske-fans Først da en gruppe AaB-fans var blevet bortvist og havde forladt Blue Water Arena, blev finalen genoptaget, og Sønderjyske kunne sikre sig sejr og pokal med to scoringer af Anders K. Jacobsen. - Det var udelukkende fans fra Aalborg. Der var ikke nogen sager på Søndetjyske fans. Det vil vi godt sige de lokale tak for, skrev Syd- og Sønderjyllands Politi onsdag aften på Twitter.

Referat:
Den sidste AaB-fan blev først løsladt sent natten til torsdag. Ialt blev 44 nordjyske fans tilbageholdt før, under og efter pokalfinalen på Blue Water Arena i Esbjerg.